## El Consorci de Museus aposta per la música electrònica amb l’8a edició del festival EnsoLAB en el Centre Cultural Las Cigarreras

*** El 14 de setembre s’inaugura EnsoLAB en el Centre Cultural Las Cigarreras d’Alacant amb sessions en directe
* L’8a edició d’EnsoLAB amplia programació i s’estén a altres espais de la ciutat**

El Consorci de Museus de la Comunitat Valenciana (CMCV), en col·laboració amb Ajuntament d’Alacant, l’Institut de Cultura Juan Gil-Albert i el col·lectiu EnsoLAB, aposta per la música electrònica amb la celebració de l’8a edició del festival EnsoLAB a la ciutat d’Alacant.

El Centre Cultural Las Cigarreras d’Alacant acull el pròxim 14 de setembre la inauguració d’EnsoLAB, una iniciativa que combina música, art, tecnologia i experimentació sonora i una de les propostes culturals més singulars i avantguardistes de música electrònica del panorama nacional.

EnsoLAB celebra la seua octava edició i s’ha convertit en el festival de producció i música electrònica de referència de la província i, com a prova d’això, enguany s’han ampliat les dates de celebració.

D’altra banda, cal destacar la participació de diferents institucions en la seua celebració com l’Ajuntament d’Alacant, l’Institut de Cultura Juan Gil-Albert i el Consorci de Museus de la Comunitat Valenciana.

EnsoLAB s’inaugura el dissabte 14 de setembre a les 20:00 hores en l’escenari de la Caixa Negra amb actuacions en directe i d’entrada lliure de dos artistes locals de prestigi.

En primer lloc, actuarà Hexagrama/Slew Rate, banda de música electrònica experimental formada pels veterans, José Rodríguez (Insolent Musik Records) i Justo Pérez (JAM 21). L’esdeveniment es tancarà amb un potent i radical directe *Rare Session*, de l’enginyer de so i DJ, Sablo.

L’edició número 8 d’EnsoLAB amplia la seua programació i s’estén a altres espais de la ciutat d’Alacant. La cita següent serà el 5 d’octubre, amb una sessió en l’espai cultural alternatiu, Guanaco Events, amb l’actuació de les bandes Miclono i Dogma Cobra.

Per primera vegada, l’Institut de Cultura Juan Gil-Albert participa en l’organització amb sessions en l’Auditori de Música d’Alacant (ADD).

L’espectacle audiovisual ‘About Berlanga’, d’Edu Comelles i Sergi Palau, produït per a l’Any Berlanga 2022, es mostrarà per primera vegada fora d’este context en l’ADD, la data de celebració del qual està encara per confirmar.

El Centre Cultural Las Cigarreras tornarà a ser l’escenari d’EnsoLAB, els dies 25 i 26 d’octubre, amb dos jornades completes que inclouran classes magistrals i directes, que posaran el colofó final al festival de música electrònica obert a tots els públics i d’entrada gratuïta.

Fecha: 10/09/2024